Návrh nariadenie Rady ktorým sa mení a dopĺňa nariadenie (EHS) č. 1906/90 o niektorých normách na uvádzanie hydinového mäsa na trh /* KOM/2006/0090 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 7.3.2006 KOM(2006)90 v konečnom znení Návrh NARIADENIE RADY ktorým sa mení a dopĺňa nariadenie (EHS) č. 1906/90 o niektorých normách na uvádzanie hydinového mäsa na trh (predložený Komisiou) ODÔVODNENIE V nariadení Rady (EHS) č. 1906/90 o niektorých normách pre uvádzanie hydiny na trh sa nachádzajú viaceré odkazy na veterinárne právne predpisy Spoločenstva. V smernici Európskeho parlamentu a Rady 2004/41/ES sa ustanovuje zrušenie smernice Rady 71/118/EHS z 15. februára 1971 o zdravotných problémoch ovplyvňujúcich obchod s čerstvým hydinovým mäsom „s účinnosťou od príslušného dátumu“, t. j. od 1. januára 2006. V smernici 2004/41/ES však chýba tabuľka zhody, v ktorej by sa objasnila zhoda medzi ustanoveniami zrušenej smernice s ustanoveniami nových nariadení v oblasti hygieny. V záujme zrozumiteľnosti je preto vhodné upraviť nariadenie (EHS) č. 1906/90 s cieľom objasniť odkazy na príslušné ustanovenia nových nariadení v oblasti hygieny. Táto zmena a doplnenie by sa mali použiť aj na objasnenie iných odkazov, ktoré už nie sú presné. Ide o odkazy na smernicu Komisie 80/879/EHS z 3. septembra 1980 o zdravotnom označovaní veľkých balení hydinového mäsa a viaceré odkazy na smernicu Rady 79/112/EHS z 18. decembra 1978 o aproximácii právnych predpisov členských štátov týkajúcich sa označovania, prezentácie a reklamy potravín určených na predaj konečným spotrebiteľom. Z rozsahu pôsobnosti nariadenia sa okrem toho vynecháva osobitná prezentácia jatočných tiel hydiny („New York-dressed“) na účely predaja. Táto prezentácia by nebola v súlade s príslušnými obchodnými ustanoveniami nariadenia Komisie (EHS) č. 1538/91, ani s požiadavkami nových nariadení v oblasti hygieny. V záujme zrozumiteľnosti by sa táto výnimka mala zrušiť. Návrh NARIADENIE RADY ktorým sa mení a dopĺňa nariadenie (EHS) č. 1906/90 o niektorých normách na uvádzanie hydinového mäsa na trh RADA EURÓPSKEJ ÚNIE, so zreteľom na Zmluvu o založení Európskeho spoločenstva, so zreteľom na nariadenie Rady (EHS) č. 2777/75 z 29. októbra 1975 o spoločnej organizácii trhu s hydinovým mäsom[1], a najmä na jeho článok 2 ods. 2, so zreteľom na návrh Komisie, keďže: (1) Od 1. januára 2006 sa smernica Rady 71/118/EHS z 15. februára 1971 o zdravotných problémoch ovplyvňujúcich obchod s čerstvým hydinovým mäsom[2] zrušuje smernicou Európskeho parlamentu a Rady 2004/41/ES[3] a nahrádza sa nariadením Európskeho parlamentu a Rady (ES) č. 852/2004 z 29. apríla 2004 o hygiene potravín[4] a nariadením Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu[5]. (2) Smernica Rady 79/112/EHS z 18. decembra 1978 o aproximácii právnych predpisov členských štátov týkajúcich sa označovania, prezentácie a reklamy potravín určených na predaj konečným spotrebiteľom[6] sa zrušila a nahradila smernicou Európskeho parlamentu a Rady 2000/13/ES z 20. marca 2000 o aproximácii právnych predpisov členských štátov týkajúcich sa označovania, prezentácie a reklamy potravín[7]. (3) Nariadenie Rady (EHS) č. 1906/90[8] obsahuje viaceré odkazy na smernicu 71/118/EHS a smernicu 79/112/EHS. V záujme zrozumiteľnosti je vhodné tieto odkazy upraviť. (4) V druhej zarážke článku 1 ods. 3 nariadenia (EHS) č. 1906/90 sa nachádza odkaz na spôsob predaja uvedený v kapitole 2 článok 3(II) k smernici 71/118/EHS. Toto ustanovenie sa vzťahuje na voliteľnú výnimku, na základe ktorej môžu členské štáty vyňať určitú výrobu hydinového mäsa v malom meradle z rozsahu pôsobnosti nariadenia. Túto voliteľnú výnimku neobsahujú nariadenia (ES) č. 852/2004 a (ES) č. 853/2004. Mala by sa však ponechať a upresniť. (5) V tretej zarážke článku 1 ods. 3 nariadenia (EHS) č. 1906/90 sa vynecháva hydina upravená na New York-ský spôsob („New York dressed“) uvedená v kapitole VIII bod 49 prílohy I smernice 71/118/EHS z rozsahu pôsobnosti tohto nariadenia. Hydina upravená na New York-ský spôsob je hydina, z ktorej sa odstránilo perie a krv, a ktorá sa ponúka na predaj ako celé telo hydiny s hlavou, behákmi a vnútornosťami v pôvodnom stave. Takéto predloženie by v žiadnom prípade nebolo v súlade s požiadavkami nariadení (ES) č. 852/2004 a (ES) č. 853/2004. Táto výnimka by sa preto mala zrušiť. (6) V článku 6 nariadenia (EHS) č. 1906/90 sa nachádza odkaz na smernicu Komisie 80/879/EHS z 3. septembra 1980 o zdravotnom označovaní veľkých balení čerstvého hydinového mäsa[9]. Táto smernica sa zrušila smernicou Rady 92/116/EHS zo 17. decembra 1992, ktorou sa mení a dopĺňa a aktualizuje smernica 71/118/EHS o zdravotných problémoch ovplyvňujúcich obchod s čerstvým hydinovým mäsom[10]. Tento odkaz je nadbytočný a mal by sa zrušiť. (7) Nariadenie (EHS) č.1906/90 by sa preto malo zodpovedajúcim spôsobom zmeniť a doplniť , PRIJALA TOTO NARIADENIE: Článok 1 Nariadenie (EHS) č. 1906/90 sa mení a dopĺňa takto: 1) Článok 1 sa mení a dopĺňa takto: a) v článku 1 sa odsek 3 nahrádza takto: „3. Toto nariadenie sa neuplatňuje na hydinové mäso určené na vývoz zo Spoločenstva.“ b) vkladá sa odsek 3a: „3a Členské štáty môžu urobiť výnimku z požiadaviek tohto nariadenia, ak chovatelia s ročnou výrobou nižšou ako 10 000 kusov hydiny piatich druhov, ako sa uvádza v článku 1 ods. 1, dodávajú čerstvé hydinové mäso z ich hospodárstiev v malých množstvách: - buď priamo konečnému spotrebiteľovi na svojom hospodárstve alebo na týždenných trhoch najbližších k ich hospodárstvam a v tom istom územnom celku, kde pôsobia príslušné orgány, ktoré výnimku udelili, alebo - maloobchodníkom za účelom priameho predaja konečnému spotrebiteľovi pod podmienkou, že títo maloobchodníci vykonávajú svoju činnosť v tom istom územnom celku ako príslušné orgány, ktoré výnimku udelili. Členské štáty môžu vymedziť rozsah, v ktorom sa výnimka ustanovená v prvom pododseku môže vzťahovať aj na rozrábku. Výnimka ustanovená v prvom pododseku sa neuplatňuje na pojazdný predaj, zásielkový predaj, alebo pokiaľ ide o maloobchodníka, predaj na trhu.“ 2) V článku 2 sa bod 4 nahrádza takto: „4. „predbalené hydinové mäso“ je hydinové mäso ponúkané na predaj v súlade s podmienkami ustanovenými v článku 1 ods. 3 písm. b) smernice Európskeho parlamentu a Rady 2000/13/ES*. * Ú. v. ES L 109, 6.5.2000, s. 29.“ 3) V článku 4 sa úvodné slová nahrádzajú takto: „Okrem dodržania vnútroštátnych právnych predpisov prijatých v súlade so smernicou 2000/13/ES, sprievodné obchodné doklady obsahujú ďalšie údaje v zmysle článku 13 ods. 1 písm. b) tejto smernice:“ 4) Článok 5 sa mení a dopĺňa takto: a) v odseku 1 sa slová „smernica 79/112/EHS“ nahrádzajú slovami „smernica 2000/13/ES“. b) odsek 2 sa nahrádza takto: „2. V prípade čerstvého hydinového mäsa sa v súlade s článkom 10 smernice 2000/13/ES dátum minimálnej trvanlivosti nahrádza slovami ‘spotrebovať do’.“ c) v odseku 3 sa písm. d) nahrádza takto: „d) schvaľovacie číslo bitúnkov alebo rozrábkarní pridelené v súlade s článkom 4 nariadenia Európskeho parlamentu a Rady (ES) č. 853/2004**, s výnimkou rozrábky a vykostenia v mieste predaja, ako sa ustanovuje v článku 4 ods. 2 písm. d) tohto nariadenia; ** Ú. v. EÚ L 139, 30.4.2004, s. 55. Opravené znenie v Ú. v. EÚ L 226, 25.6.2004, s. 22.“ d) odseky 4 a 5 sa nahrádzajú takto: „4. Keď sa hydinové mäso ponúka na predaj bez predbalenia, s výnimkou mäsa, ktoré sa rozrába a vykosťuje v mieste predaja, ako sa ustanovuje v článku 4 ods. 2 písm. d) nariadenia (ES) č. 853/2004, pod podmienkou, že rozrábka a vykostenie sa vykonáva na požiadanie spotrebiteľa a v jeho prítomnosti, na označenia uvedené v odseku 3 sa uplatňuje článok 14 smernice 2000/13/ES. 5. Podrobné pravidlá na označenie názvu, pod ktorým sa výrobok predáva v zmysle článku 3 ods. 1 pododseku 1 smernice 2000/13/ES, sa môžu stanoviť v súlade s postupom uvedeným v článku 17 nariadenia (EHS) č. 2777/75.“ 5) Článok 6 sa nahrádza takto: „Článok 6 Odchylne od článkov 3, 4 a 5 netreba hydinové mäso triediť a uvádzať dodatočné údaje uvedené v týchto článkoch v prípade dodávok do rozrábkarní alebo spracovateľských zariadení.“ Článok 2 Toto nariadenie nadobúda účinnosť dňom jeho uverejnenia v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] Ú. v. ES L 282, 1.11.1975, s. 77. Nariadenie naposledy zmenené a doplnené nariadením (ES) č. 1913/2005 (Ú. v. EÚ L 307, 25.11.2005, s. 2 ). [2] Ú. v. ES L 55, 8.3.1971, s. 23. [3] Ú. v. EÚ L 157, 30.4.2004, s. 33. [4] Ú. v. EÚ L 139, 30.4.2004, s. 1. Opravené znenie v Ú. v. EÚ L 226, 25.6.2004, s. 3. [5] Ú. v. EÚ L 139, 30.4.2004, s. 55. Opravené znenie v Ú. v. EÚ L 226, 25.6.2004, s. 22. [6] Ú. v. ES L 33, 8.2.1979, s. 1. [7] Ú. v. ES L 109, 6.5.2000, s. 29. Smernica naposledy zmenená a doplnená smernicou 2003/89/ES (Ú. v. EÚ L 308, 25.11.2003, s. 15). [8] Ú. v. ES L 173, 6.7.1990, s. 1. Nariadenie naposledy zmenené a doplnené nariadením (ES) č. 1101/98 (Ú. v. ES L 157, 30.5.1998, s. 12). [9] Ú. v. ES L 251, 24.9.1980, s. 10. [10] Ú. v. ES L 62, 15.3.1993. s. 1. Smernica naposledy zmenená a doplnená aktom o pristúpení Rakúska, Fínska a Švédska.